《同游岳麓道遇大雪马上次敬夫韵》
宋代·林用中

遥瞻衡岳顶，云尽碧参差。
人从南方至，雪坠西崖垂。
谈玄问老子，鸣佩邀神妃。
飞花舞琼瑶，青壁比珠玑。
平生山水兴，行止只自知。
飘飖凌浩荡，犹恐太白低。
松持岁寒操，梅放冰雪姿。
迢递崑崙颠，俯仰动遐思。
兹峰名天下，突兀真绝奇。
行行将易晚，去去尚追随。
我爱君饮酒，君爱我赋诗。
相看各惆怅，勉旃在明时。

作者简介：福州古田人，字择之，号东屏，一号草堂。始学于林光朝，后赴建安从朱熹学。熹尝称其通悟修谨，嗜学不倦，谓为畏友。终身不求仕进。有《草堂集》。